section_heading: Vojna karijera
paragraph_text: Max Hoffmann rođen je 25. siječnja 1869. u Hombergu an der Efzeu. Sin je Juliusa Hoffmann, inače okružnog suca, i Charlotte Friedrike Alwine Hoffmann. Hoffmann je od 1879. do 1887. godine pohađao srednju školu u Nordhausenu, da bi nakon toga kao kadet pohađao carsku vojnu akademiju u Neisseu. Od 1898. pohađa Prusku vojnu akademiju, da bi nakon završetka iste idućih šest godina proveo kao vojni ataše u Sankt Peterburgu. Hoffmann od 1899. godine služi kao stožerni časnik u ruskom odjelu Glavnog stožera, te postaje stručnjak za ruska vojna pitanja. U Glavnom stožeru Hoffmann služi sve do 1904. kada je pridružen japanskoj armiji u Mandžuriji kao njemački vojni izaslanik i promatrač u Rusko-japanskom ratu. U rujnu 1907. Hoffmann je promaknut u bojnika, nakon čega služi u mornaričkoj akademiji kao predavač i instruktor. Pred početak Prvog svjetskog rata u siječnju 1914. Hoffmann je unaprijeđen u potpukovnika.